**Pertti Olavi Jarla** (s. 25. lokakuuta 1971 Nastola) on itseoppinut taiteilija ja sarjakuvapiirtäjä. Hänet tunnetaan erityisesti useissa sanomalehdissä ilmestyvästä *Fingerpori*-sarjakuvastaan.

Elämä ja ura
------------

Maanviljelijäperheen poikana Nastolassa kasvanut Jarla havaitsi jo kouluaikana olevansa kiinnostunut vain piirtämisestä. Suurimpina esikuvinaan hän piti underground-sarjakuvapiirtäjiä Juho Juntusta ja Gilbert Sheltonia. Juntusen ja Sheltonin innoittamana Jarla tarjosi jo lukiolaisena sarjakuviaan huumorilehti *Pahkasialle*. Hänestä tuli lehden pitkäaikainen avustaja, ja vuosina 1991–2000 lukuisia hänen sarjakuviaan julkaistiin *Pahkasiassa*.

Vuosina 1996–2007 Jarla työskenteli luentovisualisoijana Jari Sarasvuon valmennusyritys Trainers’ Housessa tehtävänään piirtää yritysvalmennustilaisuuksien aikana sarjakuvia käsiteltävistä aiheista. Tapahtuman päätteeksi sarjakuvat monistettiin ja jaettiin asiakkaille. Jarlan mukaan palaute oli kaksijakoista: osa asiakkaista ei pitänyt piirroksista lainkaan, osa riemastui niin että tilasi Jarlalta lisää kuvituksia yritystensä julkaisuihin. Hän kuvitti myös Sarasvuon yrityskoulutuskirjan *Myynnin korkeajännitys* (1998).

Piirrostöidensä ohella Jarla suoritti kuvataide- ja animaatiokursseja Laajasalon opistossa, Helsingin kaupungin nuorisotyöpajassa ja Lahden muotoiluinstituutissa.

Jarla osallistui vuonna 2006 Kemin pohjoismaisen sarjakuvakilpailun strippikategoriaan sarjakuvallaan *Karl-Barks-Stadt*. Se sai kolmannen palkinnon ja ilmestyi saman vuoden marraskuun ajan *Ilta-Sanomien* kuukauden kotimaisena sarjakuvana. *Helsingin Sanomien* sarjakuvatoimittaja Eeva Lepistö kiinnitti *Karl-Barks-Stadtiin* huomiota ja pyysi Jarlaa lehden uudeksi sarjakuvapiirtäjäksi. Nimeltään *Fingerporiksi* vaihdettu sarjakuva ilmestyi *Helsingin Sanomissa* ensimmäisen kerran 5. helmikuuta 2007 alkaen. Nykyisin *Fingerpori* on levinnyt myös lukuisiin muihin lehtiin ja siitä on julkaistu useita albumeita. 

Vuoden 2012 presidentinvaaleissa Jarla kuului vihreiden Pekka Haavistoa tukevaan kansalaisvaltuuskuntaan. Hän kuvitti Haavistoa kannattavaa "Kakkonen on ykkönen" -kampanjasivustoa, joka nousi Suomen klikatuimpien sivujen joukkoon. Jarla kirjoittaa myös *Suomen Kuvalehden* nettisivuilla julkaistavaa "Tähän on tultu" -blogia, jossa hän muun muassa ottaa kantaa ajankohtaisiin asioihin ja kertoo omasta maailmankatsomuksestaan.

Syyskuussa 2020 Jarla aloitti *Helsingin Sanomien* pilapiirtäjänä.

Jarla katsoo olevansa skeptikko. Hän oli naimisissa sarjakuvataiteilija Emmi Valveen kanssa vuosina 2016–2020. Jarla oli ollut aiemminkin naimisissa Jenni-nimisen naisen kanssa vuosina 2007–2013. Huhtikuussa 2024 Jarla ja sarjakuvapiirtäjä Milla Paloniemi kertoivat rakastuneensa 16 vuoden ystävyyden jälkeen.

Jarlan yritys Täysi Käsi Oy on julkaissut Poika Vesannon sarjakuvia *Saku Sämpylä. Eetu ja Riku : kuvasarjoja vuosilta 1931–32*.

Julkaisut
---------

### Fingerpori-sarjakuvat

*Luettelo artikkelissa Fingerpori.*

### Muut sarjakuvat

* *Lapinlahden linnut*. Arktinen banaani, 2011. ISBN 978-952-5768-64-0.
* *Kapteeni Tserep*. Arktinen banaani, 2013. ISBN 978-952-270-079-7.
* *Jäätävä Spede – sarjakuvalliset muistelmat*. Helsinki: Like, 2015. ISBN 978-952-01-1141-0.

### Kirjankuvitukset

* Sarasvuo, Jari: *Myynnin korkeajännitys* (1998)
* Schatz, Roman: *Zoo – eläimellinen tarina* (2009)
* Schatz, Roman: *Käsikirja* (2010)

Lähteet
-------

1. ↑  Jarla London:  ISNI International Agency. Viitattu 9.3.2024.
2. ↑  Pertti Jarla *Fingerpori.org*. Viitattu 4.6.2016.
3. 1 2 3  Fingerporin isä jatkaa niin kauan kuin keksii vitsejä *Suomen Kuvalehti*.  22.6.2012. Viitattu 26.6.2012.
4. ↑  Mukala, Ismo: Kulissien takana – Fingerporin isä, sarjakuvapiirtäjä Pertti Jarla.  *Metropoli-kaupunkilehti*, 2010, nro 7. Artikkelin verkkoversio. Viitattu 4.6.2016.
5. ↑  Itseoppinut piirtäjä *Helsingin Sanomat*.  4.2.2007. Viitattu 19.8.2008.
6. ↑  Pohjoismaisen sarjakuvakilpailun tulokset 2006 Kemin sarjakuvakeskus. Viitattu 19.8.2008.
7. ↑  Koivurinne, Wade: Jarlaa Hesariin!  20.1.2007. Kvaak.fi. Viitattu 19.8.2008.
8. ↑  Römpötti, Harri: Jäähyväiset Tiikerille *Helsingin Sanomat*.  4.2.2007. Viitattu 19.8.2008.
9. ↑  Nuutinen, Anna: Fingerpori-piirtäjän roisi Haavisto-sarjakuva leviää verkossa *Iltasanomat.fi*.  6.1.2012. Viitattu 4.6.2016.
10. ↑  Kakkonen on pian ykkönen myös verkon klikkitilastoissa *MTV.fi*.  14.1.2012. Viitattu 4.6.2016.
11. ↑  Tähän on tultu *Suomen Kuvalehti*. Viitattu 4.6.2016.
12. ↑  Sarjakuva *Helsingin Sanomat*.  30.8.2020. Viitattu 26.11.2021.
13. ↑  Minä, skeptikko: Pertti "Fingerpori" Jarla.  *Skepsis*, 2009, nro 3, s. 4–8. Artikkelin verkkoversio. Viitattu 4.6.2016.
14. ↑  Fingerpori-taiteilija Pertti Jarla: Avioero – jo toinen liitto karille *www.iltalehti.fi*. Viitattu 25.7.2020.
15. ↑  Fingerpori-taiteilija Pertti Jarla: Avioero *Ilta-Sanomat*.  22.10.2013. Viitattu 25.7.2020.
16. ↑  Sarjakuvataiteilijat Pertti Jarla ja Milla Paloniemi rakastuivat 16 vuoden ystävyyden jälkeen *www.apu.fi*.  5.4.2024. Viitattu 11.4.2024.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Pertti Jarla**.
* Fingerpori.org
* Harri Römpötti: HS:n uusi sarjakuva Fingerpori on tekijänsä naivistinen maailmankartta. Helsingin Sanomat 4.2.2007. (Arkistoitu sivu)
* Eija Väliranta: Fingerporin piirtäjä Pertti Jarla: Olen kasvanut naurattamaan. Apu 24.11.2009.
* Armi Suojanen: Fingerpori-piirtäjä vääntää vitsiä vaikka Raamatusta. Helsingin uutiset 27.3.2010.
* Sanna Posti Sjöman: Pertti Jarla. Sheriffi.se 26.5.2010.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Suomi (KANTO)

 |
|  |
| Henkilöt | 
* Ritva
* Elonet

 |
|  |
| Muut | 
* Europeana
* IdRef

 |

 |